UN ກ່າວວ່າ ການເຈລະຈາ ສັນຕິພາບ ເຢເມັນ ກຳນົດໃສ່ ວັນທີ 14 ມີຖຸນານີ້
ບັນດາ​ເຈົ້າໜ້າ​ທີ່​ຊາ​ອຸ​ດີ ອາຣາ​ເບຍ ກ່າວ​ວ່າ ກອງ​ກຳລັງ​ຂອງ​ຕົນ ​ໄດ້​ສະກັດ​ກັ້ນ ລູກ​ສອນ​ໄຟ scud ທີ່ຍິງ​ມາ ຈາກ​ ດິນ​ແດນເຢ​ເມັນ​ ໃສ່​​ພາກ​ຕາ​ເວັນ​ຕົກ​ສຽງ​ໃຕ້ຂອງ​ຕົນ.
ອົງການສະຫະປະຊາຊາດ ຫຼື UN ກ່າວວ່າ ການເຈລະຈາ ສັນຕິພາບ ລະຫວ່າງພວກກະບົດເຢເມັນ ແລະ ລັດຖະບານ ທີ່ຮັບຮອງໂດຍນາໆຊາດ ທີ່ລີ້ໄພຢູ່ຕ່າງປະເທດ ຈະມີຂຶ້ນ ໃນວັນທີ 14 ມີຖຸນາ ຈະມາເຖິງ ນີ້ ຢູ່ທີ່ນະຄອນ Geneva ໂຄສົກ UN ໄດ້ປະກາດໃຫ້ຊາບກ່ຽວກັບວັນເວລາດັ່ງກ່າວ ໃນວັນເສົາວານນີ້ ໂດຍເວົ້າວ່າ ເລຂາທິການໃຫຍ່ທ່ານ Ban Ki-moon ມີຄວາມຍິນດີ ໃນການຕົກລົງກັນ ໂດຍປະທານາທິບໍດີ ເຢເມັນທ່ານ Abed Rabbo Mansour Hadi ແລະພວກກະບົດ Houthi ຂອງຊາວ Shi’ite ທີ່ຄວບຄຸມນະຄອນຫຼວງ Sana’a ກອງປະຊຸມສັນຕິພາບ ທີ່ ກຳນົດໃສ່ທ້າຍເດືອນແລ້ວນີ້ ໄດ້ຖືກເລື່ອນອອກໄປ ຫຼັງຈາກທີ່ລັດຖະບານ ແລະພັກຝ່າຍທີ່ສຳຄັນອື່ນໆ ໄດ້ຂໍເວລາຕື່ມອີກ ເພື່ອກະກຽມ ການເຈລະຈາ ໂຄສົກ UN ກ່າວວ່າ ທ່ານ Ban ຍັງໄດ້ຮຽກຮ້ອງ ໃຫ້ທັງສອງຝ່າຍຕົກລົງກັນ ຢຸດຍິງຊົ່ວ ຄາວເພື່ອມະນຸດສະທຳ ຄືກັນກັບທີ່ໄດ້ຕົກລົງກັນ ເມື່ອເດືອນແລ້ວນີ້ ທີ່ອອຳນວຍໃຫ້ມີ ການຈັດສົ່ງການຊ່ອຍເຫຼືອໄປໃຫ້ ພົນລະເຮືອນຫຼາຍແສນຄົນ ທີ່ຕົກຄ້າງຢູ່ໃນເຂດຂັດ ແຍ້ງກັນນັ້ນ ໃນຕອນເຊົ້າ ວັນເສົາວານນີ້ ບັນດາເຈົ້າໜ້າທີ່ຊາອຸດີ ອາຣາເບຍ ກ່າວວ່າ ກອງກຳລັງຂອງຕົນ ໄດ້ສະກັດກັ້ນ ລູກສອນໄຟ scud ທີ່ຍິງມາ ຈາກດິນແດນເຢເມັນເຂົ້າໃສ່ເຂດພາກຕາເວັນຕົກສຽງໃຕ້ຂອງປະເທດ ອົງການຂ່າວຂອງທາງການຊາອຸດີ ອາຣາເບຍ ກ່າວວ່າ ລູກສອນໄຟ patriot ທີ່ຜະລິດໂດຍສະຫະລັດ ໄດ້ຖືກນຳໃຊ້ເພື່ອຍິງທຳລາຍລູກສອນໄຟ scud ໃກ້ໆກັບເມືອງ Khamis Mushait